ปล่อยกู้รถไฟฟ้าบีทีเอสแสนล้านบาท
แบงก์กรุงเทพจับมือ ไทยพาณิชย์ จัดเงินกู้ให้บีทีเอส 1 แสนล้านบาท สร้างรถไฟฟ้าสายชมพู-เหลือง
17 มิ.ย. 2560

แบงก์กรุงเทพจับมือ ไทยพาณิชย์ จัดเงินกู้ให้บีทีเอส 1 แสนล้านบาท สร้างรถไฟฟ้าสายชมพู-เหลืองนายเดชา ตุลานันท์ ประธานกรรมการบริหาร ธนาคารกรุงเทพ เปิดเผยว่า ธนาคารกรุงเทพเป็นผู้นำจัดหาเงินกู้สนับสนุนรถไฟฟ้าสายสีชมพูและสาย สีเหลือง โดยร่วมกับธนาคารไทยพาณิชย์ สนับสนุนทางการเงินมูลค่า 1 แสนล้านบาท ให้กลุ่มกิจการร่วมค้าบีเอสอาร์ดำเนินโครงการดังกล่าว โดยรูปแบบสินเชื่อ จะเป็นสินเชื่อระยะสั้น (บริดจ์โลน) 3 ปี จากนั้นสินเชื่อดังกล่าวจะแปลงสภาพเป็นสินเชื่อระยะยาว (เทอมโลน) ในรูปการปล่อยกู้ร่วม (ซินดิเคตโลน) ต่อไป โดยขณะนี้มีธนาคารหลายแห่งสนใจเข้าร่วมสนับสนุน สำหรับธนาคารกรุงเทพจะเริ่มทยอยบันทึก สินเชื่อดังกล่าวในไตรมาส 3 ของปีนี้ ซึ่งมีส่วนผลักดันให้ภาพรวมสินเชื่อขยายตัวได้ตามเป้าหมาย 4-5% ในปีนี้นายคีรี กาญจนพาสน์ ประธานกรรมการ บริษัท บีทีเอส กรุ๊ป โฮลดิ้งส์ กล่าวว่า วันนี้กลุ่มบีเอสอาร์ ได้ร่วมลงนามในสัญญาสัมปทานโครงการรถไฟฟ้า สายสีชมพู ช่วงแคราย-มีนบุรี และโครงการรถไฟฟ้าสายสีเหลือง ช่วงลาดพร้าว-สำโรง กับการรถไฟฟ้า ขนส่งมวลชนแห่งประเทศไทย (รฟม.) เป็นเวลา 33 ปี 3 เดือน โดยจะมีการจัดตั้งบริษัทร่วมทุน 2 บริษัท คือ บริษัท นอร์ทเทิร์น บางกอกโมโนเรล เพื่อ ดำเนินงานโครงการรถไฟฟ้าสายสีชมพู และบริษัท อีสเทิร์น บางกอกโมโนเรล ดำเนินโครงการรถไฟฟ้าสายสีเหลืองทั้งนี้ ตามสัญญาร่วมลงทุนใน รูปแบบพีพีพี เน็ต คอสต์ (PPP Net Cost) บริษัทร่วมทุนจะได้รับสิทธิในการบริหารจัดการเดินรถ จัดเก็บรายได้ ค่าโดยสารและค่าที่จอดรถ รวมถึง รายได้จากการพัฒนาเชิงพาณิชย์ด้วย โดยบริษัทร่วมทุนทั้งสองบริษัทจะมอบหมายให้บริษัท ระบบขนส่งมวลชนกรุงเทพ เป็นผู้เดินรถและซ่อมบำรุง และว่าจ้างบริษัท ซิโน-ไทย เอ็นจีเนียริ่งแอนด์คอนสตรัคชั่น ก่อสร้างงานโยธา และว่าจ้าง บริษัท บอมบาดิเอร์ ผลิตและติดตั้งระบบและขบวนรถไฟฟ้าโมโนเรลสำหรับโครงการรถไฟฟ้าสายสีชมพู มีระยะทางประมาณ 34.5 กิโลเมตร มีสถานีรวม 30 สถานี กรอบวงเงินลงทุน 46,643 ล้านบาท ส่วนโครงการรถไฟฟ้าสายสีเหลือง มีระยะทาง ประมาณ 30.4 กิโลเมตร มีสถานีรวม 23 สถานี กรอบวงเงินลงทุน 45,797 ล้านบาท ทั้งสองโครงการเป็นระบบรถไฟฟ้า รางเดี่ยวแบบคร่อมราง (Straddle Monorail) ทั้งนี้ คาดว่าทั้งสองโครงการจะสามารถเปิดให้บริการได้ ในปี 2563.